ПРЕДЛОГ

На основу члана 97. став 7. Закона о планирању и изргадњи (''Службени гласник РС'', број 72/09, 81/09-испр., 64/10 одлука УС, 24/11, 121/12, 42/13-одлука УС, 50/13-одлука УС, 132/14, 145/14, 83/18, 31/19, 9/20 и 52/21) и члана 7 став 1. Закона о финансирању локалне самоуправе (''Службени гласник РС'', број 62/06, 47/11, 93/12, 83/16, 104/16, 95/18 и 111/21) и члана 40. став 1. тачка 3. Статута општине Нови Бечеј (''Службени лист општине Нови Бечеј'', број 6/19), Скупштина општине Нови Бечеј на \_\_ седници одржаној дана \_\_\_\_\_\_ године, донела је

**О Д Л У К У**

**О ОДЕЂИВАЊУ КРИТЕРИЈУМА ЗА ДОДЕЛУ СУБВЕНЦИЈА**

**РАДИ ПРИВЛАЧЕЊА ДИРЕКТНИХ УЛАГАЊА У ОПШТИНУ НОВИ БЕЧЕЈ**

УВОДНЕ ОДРЕДБА

**Члан 1.**

Овом Одлуком о одређивању критеријума за доделу субвенција ради привлачења директних улагања у Општину Нови Бечеј ближе се уређују **критеријуми, услови и начин додељивања субвенција** ради привлачења директних улагања (у даљем тексту: Одлука).

ПОЈМОВИ

**Члан 2.**

Изрази употребљени у овој Одлуци имају следећа значења:

1. **директна улагања** јесу улагања у материјална средства привредних субјеката у складу са овом Одлуком у циљу започињања обављања нове пословне делатности, а којим се обезбеђују нова запошљавања радника;
2. **инвестициони пројекат** јесте пројекат чијом се реализацијом остварује директно улагање у Општину Нови Бечеј, које је описано у **бизнис плану** који се подноси уз захтев за доделу субвенција;
3. **улагач** јесте домаће или страно привредно друштво које подноси пријаву за доделу субвенција ради реализације инвестиционог пројекта, самостално или преко корисника средстава који је са њим повезано лице. Уколико је улагач привредно друштво са седиштем у Републици Србији, може истовремено бити и **корисник** средстава.
4. **корисник субвенције** је привредно друштво са седиштем у Републици Србији, може бити улагач, а може бити и новоотворено правно лице са циљем реализације инвестиционог пројекта,
5. **улагања у материјална средства** јесу улагања у зграде, производне погоне, машине и опрему, а која се признају као оправдеани трошкови улагања ако их користи искључиво корисник средстава продстицаја (greenfield инвестиције),
6. **нови запослени** су запослени које запошљава улагач или корисник субвенције на територији Општине Нови Бечеј на неодређено радно време са пуним радним временом ради реализације инвестиционог пројекта, а чија просечна нето зарада једнака или већа од просечне нето зараде на нивоу Републике Србије за време од најмање 24 месеца у континуитету од момента почетка рада производног погона на територији Општине Нови Бечеј;
7. **период реализације инвестиционог пројекта** јесте период одређен уговором о додели субвенције у складу са овом одлуком;
8. **опрема** која се увози по освнову улога улагача јесте опрема која је нова или није старија од три године, а коју улагач увози и као свој улог инвестира у привредно друштво;
9. **Период гарантоване запослености** јесте период од три до пет година након реализације инвестиционог пројекта током кога је корисник субвенције/улагач у обавези да не смањује број запослених као нити да смањује уговорене зараде које је у обавези да редовно исплаћује.

СУБВЕНИЦИЈЕ

**Члан 3.**

Субвенције из ове Одлуке се састоје:

**I** у **ослобађању** улагача од плаћања локалних административних такси за:

а) издавање информација о локацији,

б) издавање локацијских услова

в) издавање грађевинске дозволе,

г) потврду пријаве радова,

д) потврду завршетка израде темеља,

ђ) потврду завршетка објекта у конструктивном смислу,

е) достављање техничке документације у погледу мера заштите од пожара,

ж) прикључења објекта на комуналну и другу инфраструктуру,

з) издавање употребне дозволе,

**II ослобађања** од плаћања трошкова локалне инфраструктуре и то:

а) прикључка на водоводну мрежу

б) прикључка на мрежу фекалне канализације и

**III ослобађања** доприноса за уређење градског грађевинског земљишта,

у даљем тексту: **локалне накнаде.**

ПРАВО НА УЧЕСТВОВАЊЕ У ПОСТУПКУ ДОДЕЛЕ СУБВЕНЦИЈЕ

**Члан 4.**

Захтев за остваривање субвенције може поднети улагач који је у Индустријској зони у Општини Нови Бечеј купио неизграђено грађевинско земљиште са намером да изгради производне погоне, заснује производњу и запосли одређени број запослених.

**Члан 5.**

Улагач који улаже у инвестиционе пројекте у вредности од најмање 1.000.000 еура и планира да запосли минимум 200 радника на неодређено време са просечном нето зарадом у висини просека нето зараде у Републици Србији, ослобађа се 100% од плаћања локалних накнада из члана 3. ове Одлуке.

Улагач који улаже у инвестиционе пројекте у вредности од 500.000 – 1.000.000 еура и планира да запосли преко 100 радника на неодређено време са просечном нето зарадом у висини просека нето зараде у Републици Србији, ослобађа се 50% од плаћања накнада из члана 3. ове Одлуке.

Улагач који улаже у инвестиционе пројекте у вредности од 200.000 – 500.000 еура и планира да запосли преко 50 радника на неодређено време са просечном нето зарадом у висини просека нето зараде у Републици Србији, ослобађа се 20% од плаћања накнада из члана 3. ове Одлуке.

ПОСТУПАК

**Члан 6.**

Улагач подноси **захтев** на прописаном обрасцу уз који прилаже:

1. писмо о намерама о реализацији инвестиционог пројекта,
2. **бизнис план инвестиционог пројекта** на прописаном обрасцу,
3. оригинал или оверена фотокопија извода из одговарајућег регистра државе у којој страни улагач има седиште, не старији од три месеца, оверен од стране надлежног органа, као и оверени превод извода на српски језик, односно извод из Регистра привредних субјеката АПР за домаће улагаче,
4. доказ о измирењу обавеза по основу пореза у Републици Србији, а за стране улагаче који нису пословали у Републици Србији потписану изјаву да улагач није пословао у Републици Србији и да нема порески идентификациони број додељен у складу са прописима којима се уређује порески поступак и пореска администрација;
5. изјаву (на прописаном обрасцу) да одговорно лице улагача и корисника средстава није правноснажно осуђивано за кривична дела против права по основу рада,
6. доказ о уложеним средствима
7. изјава (на прописаном обрасцу) којом гарантује под пуном материјалном одговорношћу да ће корисник запослити одређени број радника под условима из члана 5. ове Одлуке,
8. изјава (на прописаном обрасцу) да ће се у року из бизнис плана, а најкасније у року од 24 месеца реализовати инвестициони пројекат.

**Члан 7.**

Поступак о додели субвенције која је предмет ове Одлуке води и доноси одлуку о испуњености услова петочлана комисија коју именује Општинско веће општине Нови Бечеј, а састоји се од једног одборника, једног члана Општинског већа, једног дипломираног правника, једног дипломираног економисте и једног грађевинског инжењера, (у даљем тексту: Комисија).

Уговор о додели субвенције

**Члан 8.**

Међусобна права и обавезе Општине и корисника субвенције уређују се уговором о додели субвенције (у даљем тексту: Уговор) који закључују Општина и корисник субвенције.

Текст нацрта Уговора, као и све обрасце израђује Комисија из члана 7. Ове Одлуке и доставља Комисије за заштиту имовинских права и интереса општине Нови Бечеј ради давања претходне сагласности.

Уговор садржи: предмет, висину и динамику улагања и број нових радних места повезаних са инвестиционим пројектом са динамиком запошљавања, планиране трошкове бруто зарада за нова радна места повезана са инвестиционим пројектом у двогодишњем периоду након достизања пуне запослености, обавезу исплате уговорене зараде, рок за реализацију инвестиционог пројекта, обавезу обавештавања о промени динамике улагања најкасније до истека трећег квартала текуће године, информације о средствима обезбеђења, изјаве о испуњењу услова ове одлуке, обавези извештавања, контроли извршења уговорних обавеза, раскиду Уговора, вишој сили, заштити животне средине и безбедности и здрављу на раду, решавању спорова и друга питања од значаја за реализацију Уговора.

Одлуку о додели субвенције доноси Општинско веће општине Нови Бечеј по предлогу Комисије из члана 7.

Председник општине на основу одлуке из става 4. овог члана закључује Уговор са улагачем. Уговор је саставни део одлуке из претходног члана.

Општина може да раскине Уговор у свакој фази извршења, ако утврди да корисник средстава не испуњава услове утврђене Уговором.

Извршење обавеза из уговора од стране Општине

**Члан 9.**

Општина, Општинска управа, Одељење за урбанизам, стамбено-комуналне послове, грађевинарство, локални-економски развој и заштиту животне средине у складу са Уговором донети решење о ослобађају корисника субвениције плаћања локалне административне таксе за: издавање локацијских услова, издавање грађевинске дозволе, издавање потврде о пријави радова, издавање потврде о завршетку израде темеља, издавање потврде о завршетку објекта у конструктивном смислу, достављање техничке документације у погледу мера заштите од пожара, прикључења објекта на комуналну и другу инфраструктуру, издавање употребне дозволе и доприноса за уређење градског грађевинског земљишта

Општина, Општинска управа, Одељење за финансије и привреду по захтеву корисника субвенције, а на основу Уговора, врши исплату трошкова локалне инфраструктуре и то: прикључка на водоводну мрежу и прикључка на мрежу фекалне канализације, директно на уплатне рачуне јавних прихода – Јавних предузећа и према фактурама добављача за трошкове прикључка, у складу са Уговором и расположивим буџетским средствима.

Општина, Општинска управа, Одељење за финансије и привреду ће услужно у име и за рачун корисника субвенције извршити плаћање републичких административних такси и накнада за АПР за издавање локацијских услова, издавање грађевинске дозволе, потврду пријаве радова, потврду завршетка израде темеља, потврду завршетка објекта у конструктивном смислу, достављање техничке документације у погледу мера заштите од пожара, прикључења објекта на комуналну и другу инфраструктуру, издавање употребне дозволе, с тим што ће за наведене таксе у овом ставу корисник субвенције претходно предујмити неопходна средства на депозитини рачун Општине Нови Бечеј.

Средства обезбеђења

**Члан 10.**

Корисник субвенције је дужан да приликом потписивања Уговора приложи две регистроване и потписане бланко соло менице са потписаним меничним овлашћењем у циљу наплате локалних накнада у случају раскида Уговора.

Извештаји које подноси корисник средстава

**Члан 11.**

Корисник субвенције дужан је да Општину извештава о реализацији инвестиционог пројекта. Извештај се подноси у року од 30 дана од дана завршетка инвестиционог пројекта и извршеног запошљавања у року предвиђеном Уговором. Уз Извештај се достављају докази који доказују испуњење обавезе из Уговора.

Контрола и праћење извршења уговорних обавеза

**Члан 12.**

Општина може у сваком тренутку у току трајања обавезе из Уговора да изврши контролу броја запослених и висину њихове зараде, односно да тражи да се доставе докази о овоме, у циљу контроле испуњења уговорних обавеза корисника субвенције.

Контролу испуњења Уговорне обавезе спроводи Комисија из члана 7. ове одлуке.

**Члан 13.**

Одлуке Скупштине општине које су повезане са овом Одлуком и регулишу материју из ове Одлуке, ће се ускладити у наредном периоду од 6 месеци са овом одлуком, а до тада ова Одлука се има примењивати директно.

**Члан 14.**

Ова Одлука ступа на снагу у року од 8 дана од дана објављивања у ''Службеном листу општине Нови Бечеј''.

СКУПШТИНА ОПШТИНЕ НОВИ БЕЧЕЈ

Број: II /2022 Председник

Датум: \_\_.\_\_.2022. године Скупштине општине

Н о в и Б е ч е ј Милован Баштованов